17 nuwe skole in Gauteng | Maroela Media
17 nuwe skole in Gauteng
Barbara Creecy, LUR vir onderwys in Gauteng Foto: Werner Beukes/SAPA
Altesaam 17 nuwe skole het Woensdag in Gauteng hul deure oopgemaak.
Barbara Creecy, LUR vir onderwys in Gauteng, het amptelik die Palm Ridge Sekondêre Skool oopgemaak.
Creecy het ook besoek afgelê aan Laerskool Realeboga, ook in Palm Ridge aan die Oos-Rand. Sy het ouers en hul kinders op die eerste skooldag verwelkom. Sy wou by die leerlinge weet wat hulle graag wil word, en was verras deur party se antwoorde: vlieëniers, regters, onderwysers.
Creecy het ook skoolklere uitgedeel en skooltoilette deursoek vir graffiti. Sy sê ouers moet aktief deelneem aan hul kinders se opvoeding. "Ouers moet vennote wees van die skool. As 'n kind ongelukkig is by die huis, moet die ouers 'n vergadering met die betrokke onderwyser reël om 'n oplossing te kry," het sy gesê.
Sy het ook die belangrikheid van huiswerk beklemtoon en gesê ouers moet seker maak dat hul kinders se huiswerk gedoen is voordat hulle buite kan gaan speel.
Sy het ook Edenpark Sekondêre Skool besoek. Dié skool het 'n matriekslaagsyfer van 94.9%, ondanks die feit dat die skool in 'n gebied geleë is wat bekend staan vir sy maatskaplike probleme soos alkohol- en dwelmmisbruik.